Tyvenes smarteste metoder
Lommetyverier var et så stort problem i Oslo at det i 2012 ble opprettet en egen gruppe for å hanskes med problemet. «Vinningsgruppen» skulle få tid, lov og ressurser til å lære miljøet og metodene å kjenne. Det har hatt effekt.2010: 10.311 2011: 14.887 2012: 17.951 2013: 14.654 2014: 9951 – Det finnes fortsatt lommetyver, men etter at gruppen ble opprettet og vi fikk lov til å bli gode på dette, har antallet anmeldelser gått drastisk ned, sier politioverbetjent Morten Drægni ved Vinningsgruppen til VG. Faktisk har man i Oslo fått en halvering i antallet anmeldelser av lommetyverier. Fra rundt 18.000 i 2012 – til 9.000 i fjor.Totalt 130 personer ble pågrepet i Oslo i 2014. 63 % av dem var menn. 58 % av de pågrepne var rumenere. Nest største gruppe er norske statsborgere med 8 %. Ellers fordeler det seg utover flere nasjonaliteter. Men det er vanskelig å ta tyvene. Det er få beviser og fornærmede vet ofte ikke når og hvor tyveriet har funnet sted. Det gjør at oppklaringsprosenten på sakene er lav – bare to prosent av forbrytelsene havner i oppklaringskurven. – Men det går riktig vei. I 2012 var den bare på 0,6 prosent, sier Drægni. Ranerne vet nemlig hva de driver med. Det finnes eksempler på personer som kommer til Norge på lørdag og reiser igjen på søndag, kun for å begå tyverier. – Dette er kriminelle som i hovedsak spesialiserer seg på utesteder og det vi kaller for PIN-kodesnapping. En kveld på byen kan fort resultere i en gevinst på 20.000 – 30.000 kroner, sier Drægni. I bildet under ser du hvordan PIN-kodesnappingen foregår:Men det er flere populære metoder blant ranerne, som man i sommermånedene opplever økt aktivitet på, spesielt knyttet til parker og uteserveringer. – En velkjent metode her er «ark-trikset», hvor man legger en avis eller et ark over telefonen og snapper den med seg. Derfor anbefaler jeg at folk ikke har telefonen eller PC-en sin liggende fremme på bordet eller ved siden av teppet man ligger og soler seg på. Metoden ser du steg for steg under. Dette tyveriet er fra en restaurant i Oslo i 2013. Trinn én: Trinn to: Trinn tre: Kvinnen over ble etter dette tyveriet, og andre lignende forhold, pågrepet og tatt med ut av landet. Og skal du på festival eller konsert i sommer? Da bør du være spesielt på vakt for lommetyver. En rekke utenlandske bander spesialiserer seg nemlig på slike arrangementer. Et godt eksempel er Slipknot-konserten i Oslo Spektrum tidligere i år, hvor politiet arresterte to lommetyver for å ha stjålet 33 mobiltelefoner. – I jakten på de kriminelle er observasjon et viktig middel. Da ser vi spesielt etter personer med avvikende atferd. Det kan være noen som følger med på veskene til folk eller har merkelige bevegelsesmønstre.Denne billedserien viser en bande på tre rumenske lommetyver som stjeler mobiltelefon fra en dame med barnevogn på bussen. Hendelsen fant sted i fjor sommer. – Lommetyver liker at det er trengsel. I dette tilfellet lager de trengselssituasjonen selv, ved å omringe kvinnen og hindre at andre passasjerer ser tyveriet, sier leder for Vinningsgruppa i Oslo sentrum Roar H. Kvassheim. Selv om anmeldelsene for grovt tyveri har gått drastisk ned de siste årene, opplyser Kvassheim at det har vært en travel sommer så langt. – Vi har foretatt en rekke pågripelser av mobile vinningskriminelle. Flest fra Romania. Spesielt én sak er verd å nevne: Det var en bande på tre rumenske pinkode snappere. De spesialiserte seg på eldre ofre (67 – 95 år). Blant annet slapp de en pengeseddel på bakken for å spørre offeret om det var vedkommende som hadde «mistet» seddelen. Foreløpig er de mistenkt for ti forhold i Oslo, Asker og Bærum, Follo og Kristiansand. Personene er varetektsfengslet og saken etterforskes av oss, sier Kvassheim til VG.Men det er ikke bare lommetyver som lusker rundt på jakt etter ting å stjele. Tall VG har hentet inn fra forsikringsbransjen, viser en utbetaling på rundt 400 millioner kroner i erstatning til personer som har fått ting frastjålet fra hjemmet. Mange av de politiet tar kommer fra Øst-Europa, Balkan, Nord-Afrika og Sør-Amerika. Selv om sommermånedene ikke er spesielt utsatt, ser Oslo-politiet en forandring i metodene tyvene benytter seg av. – Flere av de grove tyveriene om sommeren skjer ved at gjerningsmannen går inn gjennom et åpent vindu eller en åpen dør. Det varme været gjør at mange sover med vinduene åpne. Dette utnytter dessverre de kriminelle, og i det siste har det også vært en del innbrudd på natten mens folk sover, sier Stig Vasbø. Han er leder for etterretning- og vinningsavsnittet i Oslo politidistrikt og forteller videre at det i gjennomsnitt er ett boliginnbrudd om dagen i hovedstaden. – Ellers skjer innbrudd på alle døgnets tider med forskjellige type modus. Ett eksempel er lapper som plasseres i dørsprekker og på trapper for å finne ut om folk er hjemme. Slik tilfellet var i Hjuksebø i Midt-Telemark i januar i år. Men når de først har bestemt seg for hvor de skal bryte seg inn, kan metoden være enkel. Slik tilfellet var i denne Bærum-boligen tidligere i år: Og her er beslaget politiet gjorde etter at tyvene var tatt: I tillegg til PC-er, nettbrett, bilnøkler og kameraer:Man kan aldri være helt sikker på at det over ikke skjer deg, men ifølge politiet er det noen ting som langt på vei kan redusere sjansen for en sur overraskelse: Mot innbrudd: 1. Vær sikker på at du har låst dører og vinduer. 2. Sørg for at du har tatt inn posten. Er du på ferie kan du alliere deg med en nabo eller få posten omadressert. 3. Sørg for at huset ser bebodd ut ved å la lys stå på i huset. 4. Følg med på nabolaget! Ser man noe mistenkelig, ønsker politiet å få greie på det. 5. Ha kontroll over verdisakene dine. Legg smykker og andre verdifulle ting på lure steder når du reiser vekk. 6. Ha oversikt over serienummer på telefoner og annen elektronikk. 7. Sørg for at sporingstjenester er slått på, om det er mulig på enhetene dine. 8. Sørg for at ting som sykler, høytrykksspylere, gressklippere, m.m. er sikret. Mange lar dem stå ulåst. Mot lommetyverier: 1. Alltid ha håndvesken lukket. 2. Ikke ha vesken liggende i handlekurven eller barnevognen. 3. Oppbevar lommebok, mobil og annen bærbar elektronikk i lommer med glidelås. 4. Vær oppmerksom dersom du blir spurt om diverse ting av fremmede i butikken, på restauranter eller på gaten.
Organiserte bander kommer til Norge på lørdag og reiser igjen på søndag. Da har de kanskje fått med seg lommeboken din, mobiltelefonen og flere tusen kroner.